নির্বাচনের দিন ভোটের নামে প্রহসনের অভিযোগ তুলেছিলেন বিরোধীরা। সাত পুরসভার ভোটের ফলাফলে প্রত্যাশিতভাবেই তৃণমূলের একচেটিয়া দাপট। সমতলে বিরোধীদের ভোট লুঠের অভিযোগ যদি তৃণমূলের জয় ‘কাঁটা’ হয়ে থাকে, তাহলে দীর্ঘ প্রচেষ্টার পরে পাহাড়ে ভাল ফল, সঙ্গে তিন দশক পরে সেখানে একটি পুরসভা দখল নিঃসন্দেহে স্বস্তিতে রাখবে শাসক দলকে। তবে বাম-কং জোট যেমন পর্যুদস্ত হয়েছে, তেমনই বিজেপি-ও নিঃশ্বাস ফেলছে শাসক দলের ঘাড়ের উপর।
সমতলের পুজালি, ডোমকল, রায়গঞ্জ— এই তিন পুরসভাতেই একচেটিয়া জয় পেয়েছে শাসকদল। রায়গঞ্জ পুরসভা কংগ্রেসের কাছ থেকে ছিনিয়ে নিয়েছে তৃণমূল। রায়গঞ্জের ২৭টি ওয়ার্ডের মধ্যে ২৪টিতেই জয়ী হয়েছেন তৃণমূল প্রার্থীরা। বাম-কংগ্রেস জোট জিতেছে দু’টিতে। বিজেপি জিতেছে একটি আসনে। 
দক্ষিণ চব্বিশ পরগনার পুজালি পুরসভা তৃণমূল নিজেদের দখলে রাখলেও ফের বিজেপি কাঁটা শাসক দলের চিন্তা বাড়াবে। পুজালির ১৬টি ওয়ার্ডের মধ্যে ১২টি জিতেছে তৃণমূল। ২টি ওয়ার্ডে জিতেছে বিজেপি। একটি ওয়ার্ডে জয়ী হয়েছেন বাম-কংগ্রেস জোটের প্রার্থী। একটি ওয়ার্ডে জয়ী হয়েছেন নির্দল প্রার্থী। দু’টি ওয়ার্ড দখল করার পাশাপাশি পুজালি পুরসভার কয়েকটি ওয়ার্ডে বিজেপি প্রার্থীরা দু’ নম্বরে রয়েছেন। 
কংগ্রেস সভাপতি অধীর চৌধুরীর দূর্গ ডোমকলেও ঘাসফুলের একচেটিয়া দাপট প্রতিষ্ঠিত হয়েছে ভোটের ফলাফলে। ফলাফল অনুযায়ী ২১ আসনের মধ্যে ১৮টি আসনে জয়ী হন তৃণমূল প্রার্থীরা, তিনটি আসনে জয়ী হন বাম-কংগ্রেস জোটের প্রার্থীরা। কিন্তু ফলাফল ঘোষণা হওয়ার পরেই জোটের টিকিটে জেতা তিন প্রার্থীই তৃণমূলে যোগ দিয়েছেন। ফলে ডোমকল পুরসভা কার্যত বিরোধীশূন্য হয়ে গেল।
সমতলের এই তিন পুরসভাতেই নির্বাচনের দিন ব্যাপক গণ্ডগোলের অভিযোগের পাশাপাশি প্রচুর অনিয়মের ছবি ধরা পড়েছিল। তুলনামূলকভাবে শান্তিতে ভোট হয় পাহাড়ের চারটি পুরসভায়। 
পাহাড়ে গোর্খা জনমুক্তি মোর্চার দাপট কমাতে এবার কোমর বেঁধে নেমেছিল শাসকদল। তার ফলাফলও পেয়েছে তারা। প্রায় তিন দশক পর পাহাড়ের একটি পুরসভা দখল করল সমতলের কোনও দল। মিরিক পুরসভার ৯টি ওয়ার্ডের মধ্যে ৬টিতেই জয়ী হয়েছে তৃণমূল। তিনটি আসনে জিতেছে গোর্খা জনমুক্তি মোর্চা-বিজেপি জোট প্রার্থী। 
কালিম্পং, কার্শিয়ং এবং দার্জিলিংয়েও খাতা খুলেছে রাজ্যের শাসক দল। কার্শিয়ংয়ের ২০টি আসনের মধ্যে ১৭টিতে জিতেছেন মোর্চা-বিজেপি জোট প্রার্থীরা, তিনটিতে জিতেছে তৃণমূল কংগ্রেস। 
দার্জিলিংয়ে অবশ্য মোর্চার একচেটিয়া দাপট দেখা গিয়েছে। ৩২টি ওয়ার্ডের মধ্যে ৩১টিতে জিতেছেন মোর্চা-বিজেপি জোট প্রার্থীরা, একটিতে জিতেছে তৃণমূল কংগ্রেস। 
কালিম্পংয়ে মোট ২৩টি ওয়ার্ডের মধ্যে আপাতত ১১টিতে জিতেছেন মোর্চা-বিজেপি জোট প্রার্থীরা। ২টি করে আসন পেয়েছে তৃণমূল এবং জেএপি।
একনজরে দেখে নিন কোন পুরসভায় কোন দল কটি আসন পেল

সামনেই পাহাড়ে জিটিএ নির্বাচন। তার আগে পাহাড়ে তৃণমূলের এই বাড়বাড়ন্ত নিঃসন্দেহে বিমল গুরুংদের চিন্তা বাড়াবে। পাহাড়ে বিভিন্ন জনগোষ্ঠীর জন্য পৃথক পৃথক উন্নয়ন বোর্ড গঠন করে আগেই মোর্চার জনসমর্থনে ফাটল ধরাতে চেয়েছিলেন মমতা বন্দ্যোপাধ্যায়। পুরসভা ভোটে তার সুফল পাওয়ার পরে পাহাড় দখলে তিনি যে আরও মরিয়া হবেন, তা বলার অপেক্ষা রাখে না।